بە خاوەن ماڵەكەیان وتووە ڕێكخراوەكە دەربكات
ئاژانس
هێزە ئەمنییەکانی هەولێر ڕێگری لە ڕێکخراوێکی کۆمەڵگەی مەدەنی دەکەن ئەنجامی ڕاپرسییەک بڵاو بکاتەوە کە دەربارەی گەندەڵییە لە کوردستان، بەرپرسی ڕێکخراوەکەش دەڵێت ئەوە سێیەم جارە هەڕەشەیان لێ بکرێت و بارەگاکەشیان پێ داخراوە.
ڕێکخراوی ستۆپ، کە ڕێکخراوێکی ناحکومییە لە بەرواری ٩ی ئەم مانگەدا و لە ڕۆژی بەرەنگاربوونەوەی گەندەڵیدا ویستیان ئەنجامی ڕاپرسییەک دەربارەی گەندەڵی لە هەرێمی کوردستان بڵاو بکەنەوە، بەڵام دەزگا ئەمنییەکان ڕێگریان لێ کردوون و بە بیانووی نانەوەی پشێوی لە هەولێر بارەگای ڕێکخراوەکەیان پێ داخستوون.
فەرمان ڕەشاد، لێپرسراوی ڕێكخراوی ستۆپ بە ״ئاژانس״ی ڕاگەیاند، ویستویانە ڕۆژی ٩ی ئەم مانگە ئەنجامی ڕاپرسییەک لەسەر گەندەڵی بڵاو بکەنەوە، بەڵام هێزی ئەمنی هاتوونەتە سەر ڕێکخراوەکەیان و وتویانە مۆڵەتتان نییە و نابێت ئەو کارە بکەن.
بە پێی ڕاپرسییەکەی ئەو ڕێکخراوە، ٧٤%ی بەشداربووان پێیان وایە لە هەرێمی کوردستان ڕووبەڕووبوونەوەی گەندەڵی سەرکەوتوو نەبووە. هاوکات ٦٤%ی بەشداربووانیش پێیان وایە حزب ڕێگر بووە لە ڕووبەڕووبوونەوەی گەندەڵی و ٨٤%یش پێیان وایە کەرتی نەوت لە هەرێم ناشەفافە و بوونی دادگای تایبەتمەندیش بە گەندەڵێ بە پێویست دەزانن چونکە یەکلانەبوونەوەی دۆسیەکان بۆ ڕێگریی سیاسی دەگەڕێننەوە.
وتیشی: ״ئێمە بەڵگەی یاساییبوونی خۆمان پێشکەشی ئاسایش کرد، بەڵام لە 20/12 لە لایەن خاوەن باڵەخانەی بارەگای ڕێكخراوەكەمان پێمان وترا كە ئاسایش پێی ڕاگەیاندووە ئەو بارەگایە چۆڵ بكرێت، ئەگینا ئاسایش دەرگا دەشكێنی و كەلوپەلەكان فڕێ دەداتە دەرەوە.״
ڕێكخراوی ستۆپ بۆ دژەگەندەڵی لە 2013دا دامەزراوە و بە وتەی بەرپرسی ڕێکخراوەکە لە ماوەی چوار ساڵی ڕابردوودا ئەوە سێیەم جارە لە لایەن هێزە ئەمنیەكانی هەولێرەوە هەڕەشەیان لێ بکرێت.